སྐབས་དེར་ཚོགས་གཞོན་གྱིས་ངོ་སྤྲོད་གནང་དོན།ཚོགས་ཆེན་ཐོག་རྒྱལ་ཁབ་འདྲ་མིན་གྱི་རྩོམ་པ་པོའི་མཐུན་ཚོགས་ཁག་༨༠ལྷག་གི་སྐུ་ཚབ་ཐུན་མོང་ནས་བོད་དོན་ཐོག་གདུང་སེམས་མཉམ་སྐྱེད་ཀྱི་གྲོས་ཆོད་ཅིག་བཞག་ཐུབ་པའང་གཟི་བརྗིད་དང་གནད་འགག་ཅིག་ཏུ་རྩི་བཞིན་ཡོད་ལ།གྲོས་ཆོད་དེ་ཚོ་ལོ་གཅིག་རིང་རྒྱལ་སྤྱིའི་པེན་རྩོམ་པ་པོའི་མཐུན་ཚོགས་དབུས་ལས་ཁུངས་ཀྱིས་ལས་འགུལ་ག་རེ་སྤེལ་བ་ཡིན་ནའང་བེད་སྤྱོད་གཏོང་གི་ཡོད་པ་དང་།དེ་བཞིན།ཡན་ལག་མཐུན་ཚོགས་ཁག་༡༥༠མ་ཟིན་པ་ཡོད་པ་ཚང་མས་དྲ་རྒྱ་དང་དེབ་སོགས་ཀྱི་ཐོག་ཁྱབ་བསྒྲགས་བྱེད་ཀྱི་ཡོད་པ་མ་ཟད།རྒྱལ་ཁབ་སོ་སོའི་ཡན་ལག་མཐུན་ཚོགས་ཀྱི་ངོས་ནས་ཆབ་སྲིད་ཀྱི་དབུ་ཁྲིད་དང་གནད་ཡོད་མི་སྣ་རྒྱ་ནག་ནང་ཕྱིན་ཏེ།འགྲོ་བ་མིའི་ཐོབ་ཐང་སྐོར་ལ་སྐད་ཆ་བཤད་སྐབས་གྲོས་ཆོད་དེ་ཚོ་ལག་ཆ་ལྟ་བུ་ཞིག་བྱེད་པའི་ཆེད་དུ་སྤྲོད་ཀྱི་ཡོད་སྐོར་དང་།བོད་དོན་སྐོར་གྱི་གྲོས་ཆོད་དེ་ཚོ་རྒྱ་ནག་གཞུང་དང་འབྲེལ་བའི་ཐོག་ནས་བཞག་པ་ཞིག་ཡིན་ལ།ཚོགས་ཆེན་ཐོག་རྒྱ་ནག་གཞུང་གི་སྐུ་ཚབ་མིན་ཡང་རྒྱ་ནག་ནང་ལོགས་སུ་ཡོད་པ་དང་།གཞུང་གི་ལྟ་བ་དྲིལ་བསྒྲགས་བྱེད་མཁན་གྱི་གནད་ཡོད་མི་སྣ་ཡོང་ཡོད་སྟབས།ཁོ་ཚོ་བརྒྱུད་ནས་གྲོས་ཆོད་ཁག་རྒྱ་ནག་ནང་ཁྱབ་ཐུབ་ཀྱི་ཡོད་པ་དང་།དེ་བཞིན།པེན་དབུས་ལས་ཁུངས་ཀྱི་ངོས་ནས་ཀྱང་རྒྱ་ནག་ནང་གི་མི་རིགས་ལས་དོན་དང་འབྲེལ་བའི་ལས་ཁུངས་ཁག་ཆ་ཚང་ལ་གྲོས་ཆོད་ཁག་གཏོང་གི་ཡོད་པ་དང་།ལོ་ལྟར་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་གི་བགྲོ་གླེང་ཐོགཔེན་དབུས་ལས་ཁུངས་ཀྱི་ངོས་ནས་རྒྱལ་ཁབ་སོ་སོའི་གྲོས་ཆོད་ཁག་གི་ཐོག་གླེང་སློང་གནང་གི་ཡོད་སྟབས།གྲོས་ཆོད་དེ་ཚོས་བོད་དོན་ཐོག་རྒྱབ་སྐྱོར་གྱི་རྣམ་པ་ཞིག་མཚོན་གྱི་ཡོད་པ་མ་ཟད།ཆབ་སྲིད་ཀྱི་ཐོག་ནས་ལག་ཆ་གལ་ཆེན་ཞིག་ཆགས་ཀྱི་ཡོད་སྐོར་བརྗོད་སོང་།